### Resume

Byrådet skal inden for de første to år af en byrådsperiode vedtage en planstrategi, der skaber en retning for den fysiske udvikling af kommunen og indeholder en beslutning om revision af kommuneplanen. Revisionsbeslutningen omfatter også den del af kommuneplanen, som er fælles med de øvrige syv kommuner i [adresse]. Planstrategien handler om, hvordan vi arbejder langsigtet og strategisk, hvordan vi skaber rammerne for at leve et bæredygtigt liv i balance og hvordan vi planlægger for en grøn fremtid. Kommuneplanen foreslås bl.a. revideret i forhold til at indarbejde principper for at lave en langsigtet og bæredygtigt planlægning, der sikrer en balanceret udvikling. Planstrategien er blevet til på baggrund af en visionsproces med Byrådet med input fra fagudvalg og udvalgte interessenter. Et udkast til planstrategien blev præsenteret på [adresse]. Planstrategi 2023 foreslås udsendt i 8 ugers offentlig høring den 5. september 2023.

### Sagsfremstilling

Baggrund

Vejle Kommune skal i henhold til planloven vedtage en planstrategi inden for de første to år af byrådsperioden. Planstrategien samler visioner og strategier, og skaber en retning for den fysiske udvikling af kommunen. Kommuneplanen skal efterfølgende udlægge de nødvendige rammer for, at den ønskede udvikling kan finde sted.

Planstrategien skal også indeholde en revisionsbeslutning, der fastlægger hvilke emner, der skal revideres i den næste kommuneplan. Revisionsbeslutningen omfatter både revision af den del af kommuneplanen, der kun vedrører Vejle Kommune, og den del af kommuneplanen, der er lavet i fællesskab med de øvrige kommuner i [adresse].

Indhold

Planstrategi 2023 fokuserer på tre temaer:

1. "Sådan arbejder vi" handler om, hvordan vi arbejder strategisk med planlægningen i en omskiftelig verden.
2. "Livskvalitet" handler om at skabe rammerne for det gode liv. Det handler om at skabe balance mellem byudvikling og udviklingen af velfærdskapacitet, natur og infrastruktur. Vi skal også arbejde med at skabe rammer for fællesskaber og mødesteder, samt prioritere løsninger, der understøtter en bæredygtig udvikling og adfærd.
3. "Grøn Fremtid" beskriver det ansvar vi har for klima og natur. Her er fokus på produktion af vedvarende energi, hvordan vi skaber mere natur og hvordan vi understøtter virksomhedernes grønne omstilling.

Se Bilag 1 - Planstrategi 2023

Revisionstemaer

Vejle Kommune

En række af revisionstemaerne bygger på igangværende strategier og planer, som skal indarbejdes i den kommende kommuneplan. Det drejer sig om blå-grøn strategi, grøn mobilitetsplan og strategisk energiplanlægning.

Afsnittet om arealudlæg til byudvikling bygger på beslutninger, der er taget i forbindelse med Kommuneplan 2021-2033, vedtagne helhedsplaner eller det nuværende kendskab til arealbehov. Det er ikke udelukket, at der kan være andre områder, hvor behovet for arealudlæg skal undersøges nærmere. I 2024 vil der være en proces med Økonomiudvalget med drøftelser af arealudlæg i den kommende kommuneplan.

En del af revisionstemaerne er afledt af Planstrategi 2023, hvor der er behov for at arbejde videre med at klarlægge, hvordan principperne skal udmøntes i kommuneplanen. Det gælder for principperne om "Naturen først", Balanceret udvikling" og "Differentieret bolig-og grundstørrelser".

Øvrige temaer følger af konkrete opgaver eller projekter, som kræver en revision af kommuneplanen.

[adresse]

Fokus på revision af den fælles kommuneplan vil være, at den fremtidige planlægning i og på tværs af kommunerne understøtter en realisering af ”Forslag til Vision 2050 – [adresse] er [adresse] åbne grønne storby”. Det indebærer, at der vil være et særligt fokus på ovennævnte tre temaer i revisionen.

* "Vedvarende energi og energiinfrastruktur" handler om at skabe fælles strategisk tilgang i de syv kommuner i [adresse] for at sikre en tilstrækkelig kapacitet og fleksibilitet i fremtidens energisystemer.
* "Balanceret arealanvendelse" handler om at skabe overblik over muligheder for synergi og multifunktionalitet i forhold til den fremtidige arealanvendelse i [adresse].
* " Sammenhængende grøn mobilitet" handler om at kigge på de strukturelle forudsætninger for at skabe en sammenhængende grøn mobilitet i [adresse].

Den hidtidige proces

Vejle Kommune

Byrådet afholdte i efteråret 2022 tre temamøder, der samlet blev omtalt som "Tre produkter - en proces". De tre temamøder var tematisk delt op i:

* Visionsseminar - 1. september 2022
* Fysisk planlægning og 2040-perspektiv - 14. september 2022
* Fremtidens velfærd - 5. oktober 2022

For hvert temamøde blev der lavet et hæfte med opsamling af drøftelserne. På baggrund af den samlede proces udarbejdede forvaltningen et forslag til to hovedtemaer og en række undertemaer, som planstrategien kunne omfatte. Oplægget blev drøftet på et temamøde den 8. februar 2023.

På baggrund af drøftelsen blev der udarbejdet et udkast til Planstrategi 2023, der nu indeholdt tre hovedtemaer, idet temaet "En anderledes tilgang" blev tilføjet. For hvert undertema blev der udarbejdet principper for, hvordan og i hvilken retning vi vil arbejde med den fysiske udvikling af kommunen.

Udkastet blev forelagt Økonomiudvalget den 8. maj 2023, der besluttede at sende udkastet i høring i fagudvalgene. Denne fagudvalgshøring blev gennemført i maj-juni 2023, se bilag 2 - Bemærkninger fra fagudvalgshøring. På [adresse] den 9. juni 2023 havde offentligheden mulighed for at drøfte udkastet til planstrategien, se bilag 3 - Opsamling fra [adresse].

For at kvalificere udkastet yderligere og få input til det videre arbejde er der gennemført en række interviews med fem nøgleinteressenter i forhold til de temaer, som planstrategien indeholder. Det drejer sig om Alvin Danielsen, Juulsbjerg Ejendomme A/S, Bertram Karlsen, Dandy Business Park, Ron Jessen, formand for DN Vejle, Brian Nørgaard, formand for Vejle-Fredericia Landboforening samt Tom Lassen fra [adresse], en virksomhed, der understøtter etablering af bofællesskaber. Opsamling fra interviewrunde kan ses på bilag 4.

[adresse]

I samarbejde med plan- og klimacheferne i de syv kommuner i [adresse] har der i de første måneder af 2023 været nedsat tre arbejdsgrupper på tværs af kommunerne med henblik på at uddybe og kvalificere revisionstemaerne. Bestyrelsen for Trekantområdet Danmark har den 14. juni 2023 vedtaget at sende revisionsforslag for den fælles del af kommuneplanen til endelig godkendelse i de syv byråd i [adresse] med henblik på at indgå i de lokale planstrategier.

Bemærkninger fra fagudvalg og interessenter

Udkast til Planstrategi 2023 har været i fagudvalgshøring og udtalelserne fra udvalgene fremgår af bilag 2. Bilag 4 indeholder et resume af interviews med interessenter. På baggrund af input fra fagudvalg og interessenter foreslås følgende ændringer af planstrategien (fremhævet tekst):

På side 4, 2. afsnit tilføjes: Det er der flere, der har fået øje på. Faktisk så mange, at vi i dag er [adresse] 5. største kommune målt på indbyggertal (DN Vejle)

På side 4, indsættes som 7. afsnit: Vi prioriterer en åben dialog med virksomhederne for at understøtte en bæredygtig udvikling (Bertram Karlsen).

På side 10 justeres som 3. afsnit: Denne planstrategi omsætter byrådets vision til fysisk planlægning. Det gælder f.eks. i forhold til, hvor vil vi placere boliger og erhverv samt

principper for, hvordan vi skal udforme de områder (Almenr).

På side 10, 4. afsnit tilføjes: Planstrategien står på en lang række af kommunens øvrige planer og politikker, såsom biodiversitetsplanen, klimaplanen, mobilitetsplanen, resiliensstrategien, boligpolitikken, erhvervspolitikken og arkitekturpolitikken (Bertram Karlsen).

På side 17, 2. afsnit tilføjes: Vi planlægger altid i en konkret kontekst sammen med borgere, frivillige, uddannelser og virksomheder, men det kan have indflydelse på mange andre forhold. (Sundheds- og Forebyggelsesudvalget samt Kultur- og Idrætsudvalget)

På side 18, 4. afsnit tilføjes: Vi skal arbejde strategisk og med et langsigtet blik i forhold til det vi kender og det vi endnu ikke kender (Kultur- og Idrætsudvalget).

På side 22, justeres tekst i afsnit 2 og indsættes nyt afsnit 3: Kunst og kultur er med til at give byliv og oplevelser. I planlægningen skaber vi rammerne for byens rum, som vi udvikler i dialog med borgerne og brugerne. (Kultur- og Idrætsudvalget).

På side 22, indsættes som . afsnit: Udvikling i balance drejer sig også om at skabe en geografisk balance i kommunen, herunder at give mulighed for en bæredygtig udvikling af lokalsamfund og landdistrikter (Udvalg for Nærdemokrati og Lokalsamfund).

På side 23 tilføjes et nyt princip: Vi skaber plads til kunst- og kulturoplevelser i planlægningen. (Kultur- og Idrætsudvalget).

På side 24 indsættes som 2. afsnit: Det at være sammen om bevægelse og aktiviteter og mødes om fælles værdier, har en stor positiv effekt på både den fysiske og mentale sundhed (Almenr og Sundheds- og Forebyggelsesudvalget)

På side 24 justeres indsættes som afsnit 6: Vi planlægger så der er plads til alle. Både de ressourcestærke og vores udsatte borgere. (Sundheds- og Forebyggelsesudvalget)

På side 24 justeres i afsnit 7: Det mindsker uligheden, styrker sammenhængskraften og øger livskvaliteten. (Sundheds- og Forebyggelsesudvalget)

På side 25 justeres i princippet: Vi skaber plads til mødesteder og prioriterer funktioner, der giver mulighed for, at fællesskaber udvikles og nye kan opstå. (Sundheds- og Forebyggelsesudvalget)

På side 31 tilføjes nyt princip: Vi vil fremme udnyttelsen af ny teknologi, der kan hjælpe den grønne omstilling på vej (Brian Nørgaard).

På side 32 tilføjes i 2. afsnit: Derfor er det vigtigt, at vi både passer på vores eksisterende natur og sammen tager ansvar for at etablere ny natur, hvor naturen har plads og den kan få lov til at udvikle sig (DN Vejle).

På side 32 tilføjes i 3. afsnit: Den vilde natur er forbeholdt dyr, planter og naturoplevelser. Anden natur vil vi også bruge til aktiviteter og produktion (DN Vejle).

På side 32 tilføjes i 4. afsnit: Vi kan bruge naturen aktivt til at skabe kvaliteter på tværs af interesser, når vi arbejder med at modstå klimaforandringer. Eksempelvis kan der ved tilbageholdelse af vand skabes nye natur- og rekreative områder (DN Vejle).

På side 32 tilføjes i 5. afsnit: Derfor prioriterer vi natur – både for naturens og for vores egen skyld (DN Vejle).

På side 33 tilføjes til 4. princip: Vi arbejder på at genskabe vandløbenes naturlige forløb og naturen på lavtliggende arealer samt sikre en sund fjord ved hjælp af naturgenopretning (Brian Nørgaard)

På side 33 tilføjes til 5. princip: Vi arbejder med projektmagere og frivillige om at udvikle og forbedre naturforholdene i kommunen (DN Vejle)

På side 35 tilføjes til 1. princip: Vi hjælper virksomheder med den grønne omstilling, herunder at finde kvalificerede arbejdskraft (Arbejdsmarkedsudvalget, Bertram Karlsen).

På side 35 tilføjes til 3. princip: Vi stiller krav til natur og bæredygtige tiltag i erhvervslokalplaner (DN Vejle).

På side 35 tilføjes et nyt princip: Vi skaber rammerne for et tæt samarbejde mellem virksomheder og kommunens uddannelsessteder, og skaber rammerne for en attraktiv studieby. (Kultur-og Idrætsudvalget, Alvin Danielsen og Bertram Karlsen)

Revisionstemaer:

- Trekantområdets fælles revisionstemaer er indsat på side 49

- De lokale revisionstemaer for Vejle Kommune er samlet på side 50-51og "Fællesskaber og mødesteder" er udfoldet under eget punkt 4.

Udover ovenstående er der lavet mindre sproglige og forståelsesmæssige tilpasninger samt justeret i farver på graferne i "Data & statistik" afsnittet på side 43 og 45.

I Bilag 1- Planstrategi 2023 er ændringerne markeret med rødt.

Den videre proces

Efter godkendelse i Byrådet sendes Planstrategi 2023 i offentlig høring i 8 uger. Høringsperioden er koordineret med de øvrige kommuner i [adresse] og starter den 5. september 2023. Efter høringen vurderes de indkomne bemærkninger, og Byrådet træffer efterfølgende beslutning om, hvorvidt de indkomne forslag giver anledning til ændringer af planstrategien.

I starten af 2024 indledes arbejdet med den kommende kommuneplan med en debatfase, hvor der med inddragelse af offentligheden indhentes ideer og forslag til revisionen.

### Sagens videre forløb

Sagen skal behandles af Byrådet

### Klima og resiliensvurdering

Planstrategien sætter en retning for en bæredygtig udvikling af kommunen. Strategien indeholder bl.a. principper for, hvordan vi indgår partnerskaber om langsigtede og bæredygtige valg, hvordan hensynet til naturen kan opprioriteres, hvordan vi kan økonomisere forbruget af arealressourcer og mindske CO2-udledningen og hvordan vi skaber plades til vedvarende energianlæg.

### Historik

Kommunaldirektøren indstiller, 7. august 2023, pkt. 148:

at det anbefales Byrådet at godkende Planstrategi 2023 og udsende den i høring den 5. september 2023

Beslutning fra Økonomiudvalget, 7. august 2023, pkt. 148:

Anbefales.

Fraværende: Heidi Møller.

### Beslutning

Godkendt.